Tšekinpaimenkoira

**Tšekinpaimenkoira** eli **bööminpaimenkoira** () on tšekkiläinen koirarotu, joka tunnetaan saksaksi myös nimellä *Chodenhund*. Se saavutti FCI:n hyväksynnän vuonna 2019. Vuosina 2020–2025 Suomessa syntyi tsekinpaimenkoiran pentuja noin viisikymmentä vuosittain.

## Ulkonäkö
Tšekinpaimenkoira on keskikokoinen rotu. Karvapeite on pitkää ja tuuheaa ja siinä on tiheä alusvilla. Väritys on musta ruskein merkein. Korvat ovat pystyt, pienet, ylöskiinnittyneet ja terävät. Pääväri on tumman siniharmaa tai musta, ja siinä on kellanruskeat merkit. Urosten säkäkorkeus on 52–55 cm ja narttujen 49–52 cm, ja keskimääräinen paino sukupuolia määrittämättä vaihtelee 18–25 kg välillä.

## Luonne ja käyttäytyminen
Tsekinpaimenkoirat ovat luonteeltaan aktiivisia, energisiä ja liikkuvaisia Se on erinomainen harrastuskoira, joka suoriutuu vaativastakin koulutuksesta. Käytännöllisen kokonsa, suuren työskentelyhalun ja helpon hallittavuutensa vuoksi se soveltuu erinomaisesti työ- ja harrastekoiraksi monenlaisiin lajeihin.

Suomessa tsekinpaimenkoiria voi nykyään nähdä melkeinpä lajissa kuin lajissa. Rodun edustajia on Suomessa kisannut palveluskoira- sekä pelastuskoirapuolella, TOKO:ssa, VEPE:ssä, agilityssa, rally-tokossa ja koiratanssissa myös kansainvälisissä kisoissa. Myös paimennuksen ja metsästyslajien harrastajia löytyy. 

## Alkuperä
Tšekinpaimenkoira on vanha lammaskoira. Se on myös vartioinut Tšekin etelärajaa ja alueen taloja. Paikallisilla ihmisillä joita kutsuttiin nimellä *chodove* oli poikkeuksellinen lupa pitää suuria koiria tähän käyttötarkoitukseen. Alois Jirásek kirjoitti paikallisten rohkeasta kansannoususta ja valitsi tämän rodun heidän lippunsa symboliksi. Vaikka se on oikeastaan virheellistä, symboli nousi kansalliseen tietoisuuteen tunnetun tšekkiläismaalarin Mikolas Alesin teosten kautta. Tšekinpaimenkoiran symboli on yhä nuorten tšekkiläisten partiolaisten tunnuksena.

Koska tšekinpaimenkoira on vanha rotu, se on mahdollisesti yksi saksanpaimenkoiran edeltäjistä. Tšekinpaimenkoiran tiedetään asuttaneen Tšekin maita jo 1300-luvulla ja olleen ammattimaisesti jalostettu 1500-luvulla. Rodun elvytys ja nykyinen jalostusohjelma aloitettiin vuonna 1984, ja ensimmäinen rekisteröity pentue syntyi vuonna 1985. Nykyisin on monia kasvattajia, ja 3500 rekisteröityä pentua on syntynyt ohjelman aloittamisen jälkeen (vuosien 1984–2009 aikana).

### Rotu Suomessa

Suomen Kennelliitto tunnusti tšekinpaimenkoiran virallisesti alkuvuodesta 2013, josta lähtien se on voinut myös osallistua Suomessa pidettäviin näyttelyihin. Rodun suosio on siitä lähtien ollut nopeassa kasvussa: jo ensimmäisenä rekisteröintivuotena eli vuonna 2013 rekisteröitiin 36 yksilöä ja vuoden 2014 puolella pelkästään tammi–huhtikuun välisenä aikana jo 16 uutta yksilöä. Siitä on selvästi tullut monelle palveluskoiraharrastajalle potentiaalinen vaihtoehto perinteisemmälle saksanpaimenkoiralle.

Suomen ensimmäinen virallisesti rekisteröity pentue syntyi Harjusalaman kenneliin jo 7. tammikuuta 2013 eli käytännössä heti sen jälkeen, kun virallinen rekisteröinti mahdollistettiin kyseiselle rodulle. Molemmat vanhemmat olivat Tšekin tuonteja: isä oli Suomen muotovalio Francis Ford Vita Canina ja emä Aggy Spirneo. Vuonna 2013 syntyi yhteensä kolme pentuetta, kolmelle eri kasvattajalle eli myös kasvatustoimintaan on Suomessa tämän rodun harrastajien parissa riittänyt kiinnostusta jo alusta alkaen. Vuosina 2020–2025 Suomessa syntyi tsekinpaimenkoiran pentuja noin viisikymmentä vuosittain.

## Terveys
Tšekinpaimenkoira tyypillisimmät terveysongelmat ovat lonkkaniveldysplasia, kyynärniveldysplasia, välimuotoinen lanne-ristinikama, kivesviat ja epilepsia.

Luuston sairauksista huolestuttavin on lonkkaniveldysplasia. Vain noin 59 %:lla tšekinpaimenkoirista on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy jopa 15 %:lla rodun edustajista (Suomen Kennelliiton arvosteluasteikolla D tai E). Eriasteista kyynärniveldysplasiaa esiintyy 9 %:lla rodun edustajista.

Välimuotoinen lanne-ristinikama (lumbosacral transitional vertebra, LTV) on epämuodostunut nikama, jossa on sekä lanne- että ristinikaman piirteitä. Tutkimuksissa on todettu epäsymmetristen LTV-tyyppien olevan yhteydessä lonkkanivelen kasvuhäiriöön. Lisäksi se voi altistaa selkäkivulle ja halvausoireille. Tšekinpaimenkoiralla LTV-muutoksia esiintyy kohtalaisesti. Tšekinpaimenkoiran PEVISA-ohjelmassa on pakollinen lonkkakuvauslausunto, kyynärkuvauslausunto ja selkälausunto.

Koirilla kivekset laskeutuvat niiden synnyinsijoiltaan vatsaontelon takaseinämän vierestä nivuskanavan kautta kivespusseihin syntymän jälkeen. Koirilla kivesviasta puhuttaessa tarkoitetaan yleensä piilokiveksisyyttä, jolloin toinen tai molemmat kivekset ovat jääneet laskeutumatta kivespusseihin. Tšekinpaimenkoiralla esiintyy jonkun verran kivesvikaa.

Tšekinpaimenkoiralla on tavattu jonkun verran epilepsiaa. Epilepsia on toistuvia kohtauksia aiheuttava aivojen sähköisen toiminnan häiriö. Kohtauksia on erityyppisiä ja koiralla voi olla tajunnan, motoriikan, sensorisen toiminnan, autonomisen hermoston tai käyttäytymisen muutoksia. Kohtauksen aikana koira voi olla tajuissaan tai tajuton.

## Katso myös
*Saksanpaimenkoira
*Vanhasaksanpaimenkoira
*Belgianpaimenkoira tervueren
*Belgianpaimenkoira groenendael
*Pitkäkarvainen hollanninpaimenkoira
## Lähteet
* Suomen Tsekinpaimenkoirat ry
* KoiraNet-jalostustietojärjestelmä
* Dog Breed Info
* Dogomania 

### Viitteet

## Käännös

## Aiheesta muualla
*SKL:n rotumääritelmä